謁韓文公廟陽山
作者：呂本中
朝代：宋

paragraphs: 雄文峙華嵩，高詞燦星斗。
孝思古人齊，名出當時右。
少小懷經綸，志氣頗自負。
束带入柏臺，極力排姦醜。
讒言如青蠅，正立無所苟。
貶官宰陽山，萬里困奔走。
松竹羅縣齋，黄卷不離手。
地偏難蠻風，吏民歸化誘。
至今數百年，流俗獨淳厚。
山川發清奇，與公俱不朽。
我來拜遺像，肴蔬薦芳酒。
指石哦公詩，一洗胸中垢。